U ovom su prilogu samo neke od pjesama iz kojih smo preuzimali stihove za mot našeg školskog lista „Cvrčak“. Naravno, slobodno se poslužite i drugim djelima Vladimira Nazora. Pozivamo Vas da pogledate naš školski list na <http://www.os-vnazora-novabukovica.skole.hr/skola/novine>

ŠTAP

Da imam sina, štap i torbu dao

Jednom bih njemu, pa mu reko: - Idi!

Sav svijet obiđi. Što ti oko vidi,

Nek nije duši ostaviti žao.

S dobrima dobar, a ni s kime zao,

Svog srca glasa nikad se ne stidi.

Pusti, nek vrcnu ko iz kremen-hridi

Iskre, što prosut ja ih nisam znao.

Kud iđah maštom, ti ćeš nogom proći.

Što dirah mišlju, ti ćeš taći rukom.

Što sanjah, ti ćeš i uradit moći.

A kad se vratiš iz daleka svijeta,

Dok stablo moje jedva lista s mukom,

I štap će tvoj u ruci da ti cvjeta.

CVRČAK

I cvrči, cvrči cvrčak na čvoru crne smrče

Svoj trohej zaglušljivi, svoj zvučni, teški jamb...

Podne je. - Kao voda tišinom razl'jeva se.

Sunčani ditiramb.

I pjeva: "Ja sam danas ispio sunce plamno.

I žilice su moje nabrekle ko potoci.

U utrobi se mojoj ljuljuška more tamno.

Na leđima mi šuma, što nagli trgnu srh.

Dv'je st'jene, dva obronka postaše moji boci,

A glava - gorski vrh."

I cvrči, cvrči cvrčak na čvoru crne smrče,

Dok sunce s neba lije na zemlju žar i plam:

"Zemniče, ja sam himna što bruji za oltarom,

Dok šuti gordi hram.

... Izađi! - Što se kriješ pod krošnjom, u rupama?

Na kamu puž se sunča, na travi grije crv!

Rominja s vedra neba ko kiša od iskara

Sunčana sveta krv.

... Izađi - ti, koj' niknu iz zuba ljuta zmaja,

Da budeš grm što gori, luk napet, plamen mač,

Al raznježi ti dušu milinje cvjetnog maja,

Al omekša ti srce jesenjih voda plač.

... Zaprznio te mrak,

Po zemlji sipaš žuč.

A tebe zemlja rodi da budeš čil i jak,

Da nosiš u njedrima radosti zlatni ključ.

... Ja gutam žar sunčani.

I osjećam u sebi, gdje struje šumne r'jeke,

Šumore zelen-luzi svjetlošću obasjani,

Klokoće vrelo, more pjeni se i krkoči,

Modri se grožđe, i zri bobulja sure smreke,

Niz bor se smola toči.

... Zemniče, ja sam pjan.

Oh, sunca, sunca, sunca.

Još led mi noge trni,

Pred očma još se crni

Odurni zimski san."

I cvrči bez prekida, šiba teškim ritmom

Goleti ugrijane, lug mrtvi, sparni zrak.

Trepeće oštra pjesma ko vjetra na krilima

Dugačak svilen trak.

I pjeva: "Slava zemlji i suncu i talasu!

Dajte mi kaplju rose na kori jasenovoj,

I kaplju žuta soka na bobi na smrekovoj.

Al velju snagu novu podajte mome glasu.

... Sunčeve žice idu od neba pa do zemlje,

Napete kao strune. Golema harfa sja.

Mnogo je ruku dira. - Nebesa zabrujaše,

I sluša zemlja sva.

Mir je na vodi, muk je u docu i luzima,

Al čujem velje srce, gdje kuca sred dubine:

Bojiš se, zemljo majko, da onim pod prstima

Ne zamre pjev sunčani, žica se ne prekine.

... Zemniče, čuješ poj?

Šumi ko srebrn-more,

Zuji ko pčelâ roj.

I pjeva: "Sv'jet je lijep, a život dar je s neba,

Al žeđa nek ti bude velika, ljuta glad.

Pa gutaj vatru moju i siši ml'jeko moje,

I bit ćeš sveđer mlad.

... Oh, sunca, sunca, sunca!

I vonja sa doline

I vjetra sa vrhunca!

... Zemniče, ja sam pjan.

Gle, iza žbuna viri,

Pomamnu pjesmu sviri

Na fruli nagi Pan."

I cvrči, cvrči cvrčak na čvoru crne smrče

Svoj trohej zaglušljivi, svoj zvučni, teški jamb.

Podne je. - Kao voda tišinom razl'jeva se

Sunčani ditiramb.

VOLJELA JE ISTO KAO I JA

Voljela je isto kao i ja

Ležati na stijenama uz more

Gledat igru paukove mreže

Po zaspaloj površini mora

Kad se tihi južni vjetar

Odseli daleko negdje za pučinu.

Vjetrić utihnuo – tišina se

Usred ljetnog neba ugnijezdila

Al ostale razigrane oči paukove mreže

Pa sve plove, plove – u mjestu stojeći

Sa zrakama igraju se sunca,

čudne šare igrajuć se pletu.

Voljela je isto kao i ja

Punit oči duginim bojama

Plavetnilom mora što ga nebo zlati

Paukovom mrežom morem razasutom

Što u srce zapliće ljepotu

Osjećaja čudnih budeći toplotu

Dahom mora, tajni neslućenih

Koje više od bujice slatkih

Uzdaha, usklika, riječi

Više nego sto vedrih pjesama -

Jedno s drugim sa morem nas spaja.

O duše vi žarke, sve prastare varke

Iz vaših ograda ganjajte –

I sanjajte, sanjajte, sanjajte!

NOTTURNO

Ti'o, ti'o, ti'o prede

Pauk nit.

Srnče leglo usred šume, gdje se crni borić vit

S kraja gluha i visoka

Srebrna je nojca stigla,

Utopljenu lampu digla

Iz jezera iz duboka.

Ljudma vodi za ručicu sanak, sl'jepog sina.

"Ja ću, majko, gn'jezdo viti na dnu oka njina."

Šturak zriče u travici:

"Zri, jagodo, zri!"

Ti'o, ti'o pauk prede

Niti tri.

Bol, bol, bol me obuzeo

Ljut i crn.

Ružina mi zelen-grana usadila u grud trn.

I ja cvilim, cvilim, cvilim

U bijeloj ovoj noći.

Biser-suza niz se toči.

Nemirnim ih tresem krilim':

Prosiplju se, zvuče, zveče

Po mramornoj ploči.

O ružina zelen-grano, drača ti je vrlo kruta!

Malene su grudi moje, a ta bol je vrlo ljuta!

Iz srca se krvca toči:

Tok, tok, tok...

Na ružinu trnu onom otrovan je sok.

Zar ne može mjesec sjati

I cv'jet noćni mirisati

Bez vapaja tog?

Zar ne možeš, zemljo, spati

A bez plača mog?

Hoće ti se tuđa žalost, da uspavaš svoju bol!

Suze rone tople zv'jezde na poljanu i na dol...

O, tako se lakše trpi!

Bol, bol, bol.

Čarom veljim noć mi čara

Tihi lug.

O slavujko, gdje si, gdje si? Pjesmom tvoj te zove drug!

Čuješ, zvoni, zvoni, zvoni

Sitno zvonce čeminovo

Velo zvonce ljiljanovo!

Čuješ, bruje, bruje, bruje

Zelen-tuljci borovnice,

Modri tuljci potočnice!

Prosu cv'jeće val mirisa u taj noćni mir.

Čarobnice, dođi, dođi:

Slavit ćemo pir!

Šturak zriče u travici:

"Zri, nevjesto, zri!"

Po mekoj nam posteljici

Pauk tiho prede

Žice tri.

Noć je tamna i duboka.

Ja sam sâm.

Komu bol da svoju kažem i da radost svoju dam?

Ti me opi, kapljo rose,

Na dlačici vilin-kose!

Ti me opi, sjajni trače,

Na torbici rusomače!

I ja pjevam, pjevam, pjevam zv'jezdin sjaj.

U mojoj se grudi t'jesnoj ugn'jezdio c'jeli maj.

Svi srhovi u vjenčiću,

Svi cjelovi na pestiću;

Miris slatki što se diže u valove,

Što se širi, što se njiše na mahove,

Što se ziba, što se ljulja

Uz let buba i metulja;

Dihaj zemlje koja spava ugrijana,

Drhtaj zv'jezde koja blista usijana:

Trzaj, svjetlost, miris, plima

Talasa se kao more

U mojim grudima!

I ja pjevam, pjevam, pjevam u toj noći začaranoj,

U razbludnoj toploj noći pustim cv'jećem ovjenčanoj

Malen, sâm.

Komu bol da svoju kažem i da radost svoju dam?

Na grančici noćnog drvca

Procvalo je žedno cv'jeće;

Iz ranjenog moga srca

Kap za kapi tiho teče

Rosa-krvca.

Predi, predi gustu mrežu, pauče,

Ti'o, ti'o, da ti žica ne puče.

Njom ćeš noćas uloviti

Plijen svoj!

Te će tvoje ovit niti

I pjev moj!